DEĊIŻJONI TAL-KUMMISSJONI
tat-8 ta’ Diċembru 2008
li teskludi mill-finanzjament Komunitarju ċerti spejjeż imġarrba mill-Istati Membri taħt it-Taqsima ta’ Garanzija ta’ Fond Agrikolu Ewropew dwar Gwida u Garanzija (FAEGG) u l-Fond Agrikolu Ewropew ta’ Garanzija (FAEG)
(notifikata taħt id-dokument numru C(2008) 7820)
(it-testi bid-Daniż, bl-Estonjan, bil-Finlandiż, bil-Franċiż, bl-Ingliż, bl-Olandiż, bis-Sloven, bl-Ispanjol, bil-Portugiż, bit-Taljan, bil-Latvjan, bil-Grieg u bl-Iżvediż biss huma awtentiċi)
(2008/960/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika agrikola komuni (1), u b'mod partikolari l-Artikolu 7(4) tiegħu,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni (2), u b'mod partikolari l-Artikolu 31 tiegħu,
Wara li kkonsultat il-Kumitat dwar il-Fondi Agrikoli,
Billi:
(1)
Skond l-Artikolu 7(4) tar-Regolament tal-Kunsill (KE) Nru 1258/1999, u skont l-Artikolu 31 tar-Regolament (KE) Nru 1290/2005, il-Kummissjoni għandha twettaq il-verifiki meħtieġa, tikkomunika lill-Istati Membri r-riżultati ta’ dawn il-verifiki, tieħu nota tal-kummenti tal-Istati Membri, tibda diskussjonijiet bilaterali sabiex ikun jista’ jintlaħaq ftehim mal-Istati Membri konċernati, u tikkomunikalhom formalment il-konklużjonijiet tagħha dwarhom.
(2)
L-Istati Membri ngħataw l-opportunità li jitolbu li tinfetaħ proċedura ta’ konċiljazzjoni. F'ċerti każijiet, dik l-opportunità ttieħdet, u r-rapport maħruġ fi tmiem din il-proċedura ġie eżaminat mill-Kummissjoni.
(3)
Skond ir-Regolament (KE) Nru 1258/1999 u r-Regolament (KE) Nru 1290/2005, jistgħu jiġu ffinanzjati biss l-ispejjeż agrikoli li jkunu ġġarrbu mingħajr ksur tar-regoli Komunitarji.
(4)
Fid-dawl tal-verifiki mwettqa, tar-riżultat tad-diskussjonijiet bilaterali u l-proċeduri ta’ konċiljazzjoni, parti mill-ispejjeż li ddikjaraw l-Istati Membri ma tissodisfax dan ir-rekwiżit, u għalhekk ma tistax tiġi ffinanzjata mit-Taqsima ta’ Garanzija tal-FAEGG jew mill-Fond Agrikolu Ewropew ta’ Garanzija (minn issa ’l quddiem “l-FAEG”).
(5)
Għandhom jiġu indikati l-ammonti li mhumiex meqjusa li jaqgħu taħt it-Taqsima ta’ Garanzija tal-FAEGG u l-FAEG. Dawk l-ammonti mhumiex relatati mal-ispejjeż li ġġarrbu iktar minn 24 xahar qabel in-notifika bil-miktub tal-Kummissjoni tar-riżultati tal-verifiki lill-Istati Membri.
(6)
Fir-rigward tal-każijiet koperti b'din id-Deċiżjoni, il-valutazzjoni tal-ammonti li jridu jiġu esklużi minħabba n-nuqqas ta’ konformità tagħhom mar-regoli Komunitarji ġiet ikkomunikata lill-Istati Membri mill-Kummissjoni f'rapport fil-qosor dwar is-suġġett.
(7)
Din id-Deċiżjoni hija mingħajr preġudizzju għall-konklużjonijiet finanzjarji li tista’ tasal għalihom il-Kummissjoni fuq il-bażi tas-sentenzi tal-Qorti tal-Ġustizzja f'każijiet pendenti fil-11 ta’ Settembru 2008 li għandhom x'jaqsmu mas-suġġett ta’ din id-Deċiżjoni,
ADOTTAT DIN ID-DEĊIŻJONI:
Artikolu 1
L-ispejjeż elenkati fl-Anness għal din id-Deċiżjoni, mġarrba mill-aġenziji ta’ ħlas akkreditati tal-Istati Membri u ddikjarati taħt it-Taqsima ta’ Garanzija tal-FAEGG jew taħt l-FAEG, għandhom jiġu esklużi mill-finanzjament Komunitarju minħabba n-nuqqas ta’ konformità tagħhom mar-regoli Komunitarji.
Artikolu 2
Din id-Deċiżjoni hija indirizzata lir-Renju tad-Danimarka, lir-Repubblika tal-Estonja, lill-Irlanda, lir-Repubblika Ellenika, lir-Renju ta’ Spanja, lir-Repubblika Franċiża, lir-Repubblika Taljana, lir-Repubblika ta’ Ċipru, lir-Repubblika tal-Latvja, lir-Renju tal-Olanda, lir-Repubblika tal-Portugall, lir-Repubblika tas-Slovenja, lir-Repubblika tal-Finlandja lir-Renju tal-Isvezja, u lir-Renju Unit u lill-Irlanda ta’ Fuq.
Magħmula fi Brussell, 8 ta’ Diċembru 2008.